དེ་ཡང་སྦྲ་ཞེས་པའི་ཐ་སྙད་འདི་ནི་རུ་ཞེས་པའི་ཐ་སྙད་ལས་འགྱུར་བར་མངོན་ཞིང་རུ་ཞེས་པ་སྔོན་དམག་གི་དོན་ཡིན་ལ་ཕྱིས་སུ་འབྲོག་པའི་དུད་ཚང་གི་མིང་དུ་ཆགས་པ་ལྟར་རུ་ཞེས་པའི་ཐ་སྙད་ལས་སྦྲ་ཞེས་ཟུར་དུ་ཆགས་པ་སྟེ།ཨ་མདོའི་འབྲོག་པ་དག་གིས་རུ་ལ་རུ་བ་ཞེས་འབོད་ཅིང་ང་ཚོའི་འབྲོག་པ་ཚོས་ཀྱང་སྦྲ་ཞེས་འབོད་ཚེ་རུ་དང་བ་གཉིས་ཀྱི་སྒྲ་གདངས་བསྲེས་ནས་འབོད་པས་ཀྱང་ཤེས་སོ།དེ་ལྟར་བདག་གི་ཕ་ཡུལ་གྱི་འབྲོག་པ་ཚོས་སྦྲ་ནག་གི་རྒྱུ་ཆ་ནི་ཕྱུགས་ཀྱི་རྩིད་པ་དང་ཁུ་ལུ་གཉིས་ཀྱིས་བྱེད་ཅིང་།དེ་ཡང་དང་པོར་ཁུལ་རྩིད་གཉིས་སོ་སོར་བསལ་ཞིང་རྩིད་པ་རྐྱང་བའི་རིགས་གཅིག་དང་ཁུལ་རྩིད་འདྲེས་མའི་རིགས་གཉིས་སུ་བཀར་ལ།རྩིད་པ་བསེད་ནས་རིལ་རིལ་བྱས་ཏེ་ཆེ་ཆུང་ལག་མགོ་ལས་ཅུང་དྲག་ཅིག་བྱེད།དེ་ཡང་རེ་རེ་བཞིན་བཀལ་ཏེ་སྐུད་པ་ཅུང་ཕྲ་མོ་དེས་ཐགས་ཀྱི་རྒྱུ་བྱེད་ལ་ཁུལ་རྩིད་འདྲེས་མ་དེ་ཡང་བཀལ་ནས་སྐུད་པ་ཅུང་སྦོམ་པོར་བྱས་ཏེ་ཐགས་ཀྱི་ཞེང་ལ་དྲངས་པའི་སྐུད་པ་དེ་ལ་སྤུན་ཞེས་ཐ་སྙད་བྱེད་དོ།།སྐུད་པ་འཁེལ་སྟངས་ལ་འཕང་སྤྱད་ནས་འཁེལ་སྟངས་གཅིག་དང་འཁྲིལ་སྤྱད་ནས་འཁེལ་སྟངས་གཉིས་སུ་ཡོད་ལ་དེ་ཡང་འཕང་ཞེས་པ་མཛུ་གུས་སྲད་བུ་སྒྲིམ་བྱེད་ཀྱི་ཤིང་ཕྲ་མོ་ཟ་ཐུར་ལྟ་བུ་ཞིག་ཡིན་ཞིང་དེའི་སྣེ་མོར་རྡེའུ་ཀོར་ཀོར་ཅིག་ལ་བུ་ག་ཕུག་ནས་དེར་དྲངས་ནས་བསྐོར་ལ་དེའི་མིང་ལ་འཕང་རྡོ་ཟེར་བ་ཡིན་ནོ།།འཁྲིལ་ཞེས་པ་རྒྱུ་ཆ་ཤིང་སྟག་མས་བྱེད་ཅིང་དབྱིབས་ནི་ལུག་མགོ་གྱེན་དུ་བསྐོར་བ་ལྟ་བུའི་གཟུགས་སུ་ཡོད་ལ་དེའི་དཀྱིལ་སྟོང་པ་ཡིན་ཞིང་དེའི་ནང་དུ་འཁྲིལ་ཐུར་ཞེས་པའི་ཤིང་ཐུར་ཅིག་འཕྲེད་དུ་དྲངས་ནས་དེ་ལ་འཁྲིལ་སྒ་ཞེས་པའི་ཤིང་གིས་བཟོས་པའི་འཁོར་ལོ་གཅིག་བཀོན་ནས་དེའི་སྟེང་དུ་ཐག་པ་བརྒྱུས་ཏེ་སྐུད་པ་སྒྲིམ་མོ།།དགལ་བྱའི་སྐུད་པ་ལའང་རྐྱ་འཐབ་དང་གཅིག་འཁེལ་ཏེ།དེ་ཡང་སྐུད་པ་རྐྱ་འཐབ་བྱས་ཏེ་འཁེལ་བ་ནི་རེ་བའི་སྤུས་ཀ་ལེགས་པའི་ཆེད་དུ་ཡིན་ཞིང་གཅིག་འཁེལ་བྱེད་པ་ནི་དེ་ཙམ་མི་ལེགས་ཀྱང་མང་བ་ནི་འདི་ཡིན་ཏེ་འདི་ལ་རྩིད་པ་མང་པོ་མི་འགྲོ་བས་སོ།།